KURZUS: Bevezetés a nukleáris technikába

MODUL: Bevezetés

Tanulási útmutató

| Kedves Hallgató!
A tanulási útmutatóval a Bevezetés a nukleáris technikába tárgy tanulásához szeretnénk segítséget nyújtani.
A tanuláshoz az alábbi eszközök állnak rendelkezésükre:
Kísérleti atommagfizika, Szerző: dr. Sükösd Csaba (hivatkozása a Tanulási útmutatóban: Sükösd) http://sukjaro.eu/SCsaba/Kiserleti_magfizika.pdf Ez az útmutató, amely a tananyagot kis részekre (4 modulra, 12 leckére) tagolja és lehetőséget ad az önellenőrzésre. Konzultáció az oktatóval. (Személyes vagy elektronikus.)
A tanulás során célszerű a következő módon eljárni.
Válasszon olyan időpontot, amikor kb. 1,5 órát egybefüggően tud foglalkozni a tanulással. Ez az idő átlagosan egy lecke feldolgozására elegendő. (A tapasztalat majd megmutatja, hogy Önnek pontosan mennyi időre van szüksége, ez lehet kevesebb vagy több mint másfél óra.) Olvassa el az útmutató aznapi leckére vonatkozó részét. Olvassa el a tanulási célokat és a lecke anyagának rövid összefoglalását. Olvassa el legalább kétszer a jegyzet kiválasztott részét, különösen figyelve arra, hogy az útmutatóban megjelölt tanulási célok által említett témákat megértse. Amikor másodszor is végigért a jegyzet kijelölt részén, olvassa el újra a tanulási célként megjelölteket, és ha valamelyiket nem érte el, térjen vissza a nem teljesen világos témákhoz. Ha tudását kielégítőnek érzi, próbálja meg kitölteni a leckevégi ellenőrző kérdéseket. Ha az itt elért eredmény 50% alatt van, érdemes visszatérni a tanuláshoz. (Esetleg egy későbbi időpontban.) Ha végzett egy modullal, akkor próbálja meg kitölteni a modulzáró tesztet.
Ha a tanulás bármely fázisában olyan részbe ütközik, melyet többszöri próbálkozásra sem ért meg, keresse a tutorral a kapcsolatot elektronikus formában, vagy jegyezze fel kérdését, hogy a szóbeli konzultáción feltehesse.
Bár a vizsgán a leckék végén található, illetve a modulzáró kérdésekhez hasonló kérdésekre kell megfelelnie, ne elégedjen meg azzal, hogy megtudja, mi ezekre a gyakorló kérdésekre a helyes válasz. Tudása akkor lesz biztos, ha pontosan tudja, miért a megadott helyes válasz a jó, és miért rosszak a rosszként jelölt válaszlehetőségek.
Vizsgát a hallgatók a kijelölt vizsgaközpontokban tehetnek. A vizsgán számítógép előtt leckénként 1-1, azaz összesen 12 tesztkérdésre kell helyesen válaszolni. A helyes válasz minden tesztkérdés esetén 1 pontot ér. A tesztkérdések elméleti kérdések lesznek. Számítási feladatokra (a fejben is elvégezhető egyszerű számolási műveleteken kívül) nem kell számítani.
A vizsgán elérhető pontszámok százalékában az érdemjegy:
0-49% | elégtelen (1)
50-65% | elégséges (2)
66-74% | közepes (3)
75-82% | jó (4)
83-100% | jeles (5)
Várom a COEDU rendszeren keresztül illetve a személyes konzultációkon a tananyaggal kapcsolatos kérdéseiket, észrevételeiket!
Üdvözlettel: Dr. Giczi Ferenc tutor